Juraj Tvarožek

Juraj Tvarožek (* 30. november 1887, Brezová pod BradlomZáznam o narodení a krste v matrike evanjelického cirkevného zboru v Brezovej pod Bradlom; záznam č. 160 – † 12. január 1966, Brezová pod Bradlom) bol slovenský architekt. Patrí medzi najvýznamnejších slovenských architektov medzivojnového obdobia. 

 Život 
Narodil sa v rodine kováča. Odmala sa túžil stať maliarom. V rokoch 1898 – 1903 študoval na reálnom gymnáziu v Bratislave, ale pre sociálne podmienky zamenil štúdium za murárske remeslo. Neskôr v rokoch 1904 – 1907 študoval na štátnej priemyselnej škole v Budapešti. Nemal vysokú školu. V roku 1908 sa zamestnal v Prahe u architekta Aloisa Dryáka, ktorý práve pracoval na pomníku Fr. Palackého a sv. Václava. Zároveň navštevoval večerné kurzy kreslenia prof. Beneša. V rokoch 1911 – 1914 pracoval v budapeštianskom ateliéri M. M. Harminca a Roberta Flesha. Získal odmenu za návrh na kalvínsky kostol.
alt=Slováci v česko-slovenských légiách|náhľad|Slováci v česko-slovenských légiách. Pamätná tabuľa na Grösslingovej ulici v Bratislave. Juraj Tvarožek je v pravom stĺpci 22. zhora
V roku 1914 narukoval na vojnu, pričom padol do zajatia. V zajatí sa mu podarilo projektovať banské mestečko. Neskôr už ako príslušník česko-slovenských légií bol v USA a po návrate do vlasti zložil staviteľské skúšky. Neskôr prišiel do Bratislavy, kde sa natrvalo usadil a začal svoju samostatnú tvorivú činnosť.  

V marci 1939 pripojil svoj podpis pod list, v ktorom niekoľko osobností ako napríklad Rudolf Viest, Augustín Malár Janko Jesenský, či Jozef Gregor-Tajovský, apelovali na poslancov Slovenského snemu, aby sa vyslovili proti rozbitiu Česko-slovenska.  V roku 1944 bol aktívnym účastníkom Slovenského národného povstania. Do odboja a neskôr aj do povstania sa zapojili aj jeho synovci Branislav Tvarožek a Živodar Tvarožek. Obidvaja sa stali členmi Vysokoškolského strážneho oddielu. 

V 50 – tych rokoch bol Juraj Tvarožek zatknutý, z väzenia sa vrátil s podlomeným zdravím. Zomrel v rodnej dedine v Brezovej pod Bradlom 12. januára 1966, kde je aj pochovaný. Tvarožek bol výrazne inšpirovaný myjavskou ľudovou architektúrou a umením. 

 Dielo 
1927 – 1928 Obytný dom a kino Metropol, Bratislava, Mickiewiczova 18
1929 – 1. miesto  súťaži na regulačný plán Bratislavy spolu s A. Dryákom a K. Chlumeckým 
1929 – 1931 Mestská sporiteľňa na Námestí SNP v Bratislave
1932 – vypracovaný projekt na športový areál Slávie v Petržalke 
1941 – dokončená budova Slovenskej obilnej spoločnosti

 Referencie 

 Bibliografia 
 Kresák, F.: Juraj Tvarožek. Projekt 24, 1982, č. 8, s. 59 - 60
 Dulla, M., Moravčíková, H.: Architektúra Slovenska v 20. storočí, Bratislava, Slovart 2002, s. 101, 478
 Svetlík, J.: Juraj Tvarožek, Projekt 1965, č. 8, s. 188
 Svetlík, J.: Zomrel architekt Juro Tvarožek, Projekt 1966, č. 3, s. 62
 Dulla, M. Stachová, M. Pohaničová, J. Krivošová, J. Vodrážka, P. Moravčíková, H. Lukáčová, E.: Majstri architektúry, Bratislava, Perfekt a. s. 2005, s. 50, 51

Kategória:Slovenskí architekti
Kategória:Osobnosti z Brezovej pod Bradlom
Kategória:Príslušníci česko-slovenských légií